Source: https://domov.sme.sk/c/4363826/vymahat-exekvovane-peniaze-mesta-banska-bystrica-primator-neplanuje.html
Timestamp: 2017-09-21 05:41:15+00:00
Document Index: 1043987

Matched Legal Cases: ['súd ', 'súd ', 'súd ', 'súd ', 'súd ', 'súd ']

Vymáhať exekvované peniaze mesta Banská Bystrica primátor neplánuje - domov.sme.sk
Vymáhať exekvované peniaze mesta Banská Bystrica primátor neplánuje
Hoci mesto Banská Bystrica bolo úspešné v súdnom spore o splácanie dlhu príspevkovej organizácie Investičný útvar mesta (IÚM) s cyperskou firmou Tikka Investments Limited, ...
24. mar 2009 o 18:43 SITA
BANSKÁ BYSTRICA. Hoci mesto Banská Bystrica bolo úspešné v súdnom spore o splácanie dlhu príspevkovej organizácie Investičný útvar mesta (IÚM) s cyperskou firmou Tikka Investments Limited, zastúpenou skupinou Penta, primátor Ivan Saktor neplánuje urobiť žiadne kroky, aby získalo späť vyše 4,586 milióna eur, ktoré v prospech Tikky z účtu mesta stiahol exekútor.
Podľa jeho názoru už mesto o tieto peniaze definitívne prišlo, a to aj preto, že ide o firmu sídliacu v zahraničí. Mesto si nebude vymáhať ani škodu od štátu, ktorého orgány svojimi rozhodnutiami neoprávnenú exekúciu umožnili. „Vychádzame z podkladov externej advokátskej kancelárie, tá preferuje variant vysporiadania sa s organizáciou, ktorá spôsobila tieto ťažkosti mestu. Kancelária nám tvrdí, že keď otvoríme spor so štátom, sme na tenkom ľade. Prostriedky boli z nášho účtu zobrané legálne, lebo v tom čase platil právoplatný rozsudok súdu, to znamená, že exekútor konal v zmysle zákona, tak nemôžeme spochybniť tieto transakcie,“ povedal Saktor.
Dodal, že keď dal Najvyšší súd SR stanovisko, že IÚM existuje, mesto je povinné túto organizáciu zrušiť. „Cesta jednoduchá, samozrejme s už zaznamenanou stratou z histórie, je zrušiť IÚM, vysporiadať sa s pohľadávkami, ktoré ešte mal a vyčistiť mesto dočista,“ uviedol Saktor. Podľa neho sú dlhy IÚM ešte vyše 664-tisíc eur.
Na otázku, či by vymáhanie exekvovaných peňazí bolo iba beznádejné alebo by znamenalo aj nejaké straty, keď doň mesto nechce ísť, Saktor uviedol, že straty by boli v tom, že celá kauza by sa začala odznova. „Ten subjekt, ktorý bol v kauze s mestom, by mohol tú kauzu ponímať - a podľa mňa by ich právni zástupcovia to tak poňali, že kauza je od začiatku a neexistuje rozsudok – a všetky tie obstarávacie náklady, ktoré boli dohodnuté v zmluvných podmienkach toho úveru, by sa napočítali. Dnes by sme neboli na 140 miliónoch (4,647 milióna €) zaplatených, ale na 180 miliónoch (5,975 milióna €) nezaplatených a ešte by sme nemali istotu, že získame tých 4,647 milióna €,“ povedal Saktor.
Najvyšší súd SR vlani vyhovel dovolaniu, ktoré mesto ešte v roku 2006 podalo v spore o istinu dlhu IÚM vo výške takmer 1,427 € a trovy exekúcie. Uznesenie Krajského súdu v Banskej Bystrici, ktoré bolo v prospech Tikky, Najvyšší súd zrušil a vrátil vec na ďalšie konanie, krajský súd potom v súlade so stanoviskom Najvyššieho súdu rozhodol koncom minulého roka.
Sumu vyše 4,586 mil. €, ktorú exekútor od augusta 2005 do júla 2007 stiahol v prospech cyperskej firmy Tikka, zastúpenej skupinou Penta, tvorí okrem istiny pohľadávky penále a ďalšie náležitosti pohľadávky.
Pohľadávka voči IÚM vznikla na základe úverovej zmluvy z roku 1997 a úverovej zmluvy z roku 1999. V dôsledku konkurzu Dopravnej banky sa IÚM dostal do platobnej neschopnosti, keďže sa jeho úvery v tejto banke stali splatnými ihneď. Pohľadávku voči IÚM od Dopravnej banky v konkurze kúpila v januári 2003 spoločnosť S-Invest a po siedmich dňoch ju predala spoločnosti Tikka Investments Limited so sídlom na Cypre za takmer 266-tisíc €. Tikka následne ponúkala mestu kúpu pohľadávky za zhruba dvojnásobok sumy, za ktorú ju získala, vtedajšie vedenie mesta to ale odmietlo. Podľa stanoviska minulého vedenia mesta bola Banská Bystrica v spore so spoločnosťou Tikka len záložcom a nie povinnou osobou, pretože ručilo za úver IÚM tromi nehnuteľnosťami. „Napriek tomu, že vyrovnaním už dvoch z našich troch založených nehnuteľností, a to vykúpením budovy radnice a predajom pozemkov v mestskej časti Kačica si Tikka viac ako pokryla svoje nadobúdacie náklady, teraz sa snaží získať ešte viac prenesením celej zodpovednosti za úver IÚM na mesto Banská Bystrica,“ uviedla v roku 2006 vtedajšia prednostka banskobystrického magistrátu Jaroslava Hýblová. Okresný súd dal v prvostupňovom konaní za pravdu mestu, že v spore nie je povinnou osobou a exekúcia jeho majetku preto nie je oprávnená, výsledok odvolacieho konania na krajskom súde vo februári 2006 však bol opačný, proti čomu mesto podalo dovolanie na Najvyšší súd SR.